**KLAIPĖDOS MIESTO SAVIVALDYBĖS ADMINISTRACIJOS**

**UGDYMO IR KULTŪROS DEPARTAMENTO ŠVIETIMO SKYRIAUS**

**2014 METŲ VEIKLOS ATASKAITA**

2014 m. sausio 12 d.

Klaipėda

1. Ugdymo ir kultūros departamento Švietimo skyrius (toliau – Skyrius), vykdydamas savo misiją „Įgyvendinant valstybinę švietimo politiką, siekti, kad būtų teikiamos kokybiškos švietimo paslaugos, atitinkančios nuolat kintančios visuomenės reikmes, tenkinti klaipėdiečių ugdymosi poreikius, sudaryti lygias ugdymosi galimybes ir sąlygas, laiduoti bendrojo išsilavinimo įgijimą, taupiai ir tikslingai naudoti švietimui skirtus išteklius“,

1.1. siekė strateginio tikslo – teikti kokybiškas švietimo paslaugas Klaipėdos miesto savivaldybės švietimo įstaigose, saugioje ir šiuolaikinius reikalavimus atitinkančioje mokymosi aplinkoje.

1.2. organizavo:

1.2.1. Metinės veiklos programos įgyvendinimą;

1.2.2. Ugdymo proceso užtikrinimo programos (10) įgyvendinimą (SVP).

2. Finansinė informacija:

2.1. Biudžetiniais 2014 metais buvo skirta 199652,6 tūkst. Lt Ugdymo proceso užtikrinimo programai (10) įgyvendinti: iš savivaldybės biudžeto – 196056,3 tūkst. Lt (iš jų savivaldybės biudžeto lėšos – 74582,1 tūkst. Lt; pajamų įmokų už paslaugas – 16236,6 tūkst. Lt; valstybės specialiosios tikslinės dotacijos – 103971,1 tūkst. Lt; paskolos lėšos – 1159,6 tūkst. Lt ir kt.), iš savivaldybės privatizavimo fondo – 106,9 tūkst. Lt; iš Europos Sąjungos paramos lėšų – 2091,3 tūkst. Lt; iš Valstybės biudžeto lėšų – 65,8 tūkst. Lt, iš kitų šaltinių – 1439,2 tūkst. Lt.

2.2. 2014 metais buvo vykdomi tokie pastatų renovacijos (rekonstrukcijos) darbai: Vydūno gimnazijos, „Smeltės“ progimnazijos modernizavimas, tęsiamas Adomo Brako dailės mokyklos pastato kapitalinis remontas (šiluminė renovacija), pabaigtas „Medeinės“ mokyklos ir Moksleivių saviraiškos centro patalpų pritaikymas ugdymo reikmėms, pakeisti langai lopšeliuose-darželiuose „Bangelė“, „Berželis“, „Vėrinėlis“ ir Regos ugdymo centre bei pradėti priestato prie lopšelio-darželio “Puriena“ statybos projektavimo darbai dėl lopšelio-darželio “Aušrinė“ iškėlimo į minėtą įstaigą..

Gerinant ugdymo sąlygas, ikimokyklinės įstaigos įsigijo 491 lovytę, aptverti lopšeliai-darželiai ,,Obelėlė“ ir „Radastėlė“, įrengtos naujos grupės ikimokyklinio amžiaus vaikams „Inkarėlio“, „Nykštuko“, „Versmės“ mokyklose-darželiuose ir lopšelyje-darželyje „Pumpurėlis“.

3. Svarbiausi 2014 metais atlikti darbai ir jų rezultatai.

3.1. Skyrius koordinavo 95 įstaigų (nuo 2014-09-01 d. – 93) veiklą: 43 ikimokyklinių įstaigų (nuo 2014 m. rugsėjo 1 d. – 44), 8 mokyklų-darželių (nuo 2014 m. rugsėjo 1 d.–7), 1 pradinės, 12 pagrindinių (nuo 2014 m. rugsėjo 1 d. – 9) 10 progimnazijų (nuo 2014 m. rugsėjo 1 d. – 11), 12 gimnazijų, 6 neformaliojo švietimo įstaigų, Regos ugdymo ir Pedagogų švietimo ir kultūros centrų, Pedagoginės psichologinės tarnybos veiklą.

3.2. Siekiant patikima informacija pagrįstų sprendimų priėmimo, suformuotos ir Informacinių technologijų centrui ŠVIS duomenų bazei pateiktos 8 ataskaitos. Atsižvelgus į valstybinius švietimo stebėsenos rodiklius, atnaujintas Klaipėdos miesto savivaldybės administracijos švietimo stebėsenos rodiklių sąrašas. Pagal patvirtintus stebėsenos rodiklius, atlikta demografinio, ekonominio bei socialinio konteksto ir bendrojo, ikimokyklinio, neformaliojo ugdymo bei informacinių ir komunikacinių technologijų diegimo švietimo įstaigose stebėsena, parengtos šių sričių analizės ir išvados, taip pat parengta Neformaliojo vaikų švietimo stebėsenos ataskaita, išvados ir siūlymai, kurie pateikti Savivaldybės administracijos direktoriui.

3.3. Siekiant optimizuoti savivaldybės švietimo įstaigų veiklą, atlikta Bendrojo ugdymo mokyklų tinklo pertvarkos bendrojo plano įgyvendinimo stebėsena, parengtas ir Savivaldybės taryboje patvirtintas šio plano pakeitimo projektas ir įvykdytos tokios priemonės: pradėtas įgyvendinti nuotolinio mokymo būdas pavienio mokymosi forma „Žaliakalnio“ gimnazijoje; pradėta vidaus struktūros pertvarka „Šaltinėlio“ mokykloje-darželyje, nekomplektuojant pradinių klasių, Ievos Simonaitytės pagrindinėje mokykloje, formuojant tik jaunimo klases lietuvių ir rusų mokomosiomis kalbomis; tęsta vidaus struktūros pertvarka „Inkarėlio“, „Nykštuko“ mokyklose-darželiuose, nekomplektuojant pradinių klasių, Vytauto Didžiojo ir „Ąžuolyno“ gimnazijose, formuojant klases akademinių poreikių turintiems mokiniams; įvykdyta „Versmės“ specialiosios mokyklos-darželio vidaus struktūros pertvarka į lopšelį-darželį, Gedminų pagrindinės mokyklos – į progimnaziją; reorganizuota Andrejaus Rubliovo pagrindinė mokykla, prijungiant ją prie „Santarvės“ pagrindinės mokyklos, o atsilaisvinusios patalpos (Debreceno g. 48) perduotos Klaipėdos miesto savivaldybės administracijai; reorganizuotos sujungimo būdu Naujakiemio ir Salio Šemerio suaugusiųjų gimnazijos į Suaugusiųjų gimnaziją, o atsilaisvinusios patalpos (Sulupės g. 26) perduotos Klaipėdos Vydūno gimnazijai

3.4. Laiduojant veiksmingą švietimo paslaugos teikimą, išanalizuota ikimokyklinio ir priešmokyklinio ugdymo situacija ir numatytos ikimokyklinio ir priešmokyklinio ugdymo vietų skaičiaus didinimo galimybės. Atlikta analizė ir pateikta medžiaga 2014–2016 m. švietimo strateginio veiklos plano rengimui. Papildytas vaikų priėmimo į Klaipėdos miesto savivaldybės švietimo įstaigų ikimokyklinio ir priešmokyklinio ugdymo grupes tvarkos aprašas, įdiegta Centralizuota elektroninė vaikų priėmimo sistema į ikimokyklines ir priešmokyklines grupes, parengti ir savivaldybės taryboje patvirtinta 15 švietimo įstaigų atnaujintų nuostatų. Siekiant įgyvendinti pasikeitusius teisės aktus, parengtas ir savivaldybės taryboje priimtas sprendimas dėl savivaldybės švietimo įstaigų patalpų suteikimo paslaugos kainos nustatymo.

3.5. Siekiant mokyklose, neformaliojo vaikų švietimo įstaigose ir sporto klubuose įdiegti elektroninio mokinio pažymėjimo (toliau – EMP) naudojimą, parengtos Elektroninio  mokinio pažymėjimo diegimo paslaugos pirkimo techninės sąlygos.

3.6. Efektyvinant švietimo pagalbą bendrojo ugdymo mokykloms, mokytojams, mokiniams ir jų tėvams, 2014 metais Skyrius įgyvendino šias įstaigų priežiūros priemones: buvo atlikta 14 vertinimų, susijusių su ugdymo organizavimu, ugdymo kokybės kaitos įgyvendinimo pagrįstumu, įstaigų veiklos kokybės įsivertinimu, specialiosios pagalbos teikimu ir specialiosios pedagoginės pagalbos teikimo tikslingumo klausos sutrikimą turintiems mokiniams; pedagoginės pagalbos teikimu, tėvų mokymu, verslumo ugdymo programų įgyvendinimu, gabių ir talentingų vaikų atpažinimo ir jų ugdymu; buvo atlikta ikimokyklinių įstaigų (31 ikimokyklinė įstaiga) ugdytinių lankomumo ir mokesčių lengvatų analizė; įvertinta ikimokyklinių įstaigų ir mokyklų-darželių neformaliojo vaikų švietimo ugdymo programos (81 programa), Klaipėdos miesto savivaldybės administracijos Vaiko gerovės komisijai teikiamų dokumentų kokybė, bandomojo elektroninio mokinio pažymėjimo diegimo sistemos projektas Liudviko Stulpino progimnazijoje. Šiais klausimais parengtos pažymos, pateiktos rekomendacijos. Atlikti lopšelio-darželio „Kregždutė“, Vaikų laisvalaikio centro išoriniai vertinimai, parengtos ataskaitos, kuriose suformuluoti įstaigų stiprieji ir tobulintini veiklos aspektai.

3.7. Koordinuojant švietimo įstaigų veiklą, buvo suderinti 40 bendrojo ugdymo mokyklų ir 3 formalųjį švietimą papildančių įstaigų 2014–2015 m. m. ugdymo planai, įvertintos 95 vadovų veiklos ataskaitos už 2013 m. ir pateiktos Ugdymo ir jaunimo reikalų komiteto nariams.

3.8. Koordinuotas šių projektų vykdymas: „Ikimokyklinio ir priešmokyklinio ugdymo plėtra“, „Mokyklų tobulinimo programa Plius“ (projektai „Bendrojo lavinimo mokyklų modernizavimas“, „Bendrojo lavinimo mokyklų bibliotekų modernizavimas“, „Technologijų, menų ir gamtos mokslų mokymo infrastruktūros modernizavimas“), „Pradinio ugdymo tobulinimas“, „Mokymosi visą gyvenimą“ (tarptautinė programa „Domėkis ir tau pasiseks“).Dalyvauta tarptautiniame projekte SYBERB, Leonardo da Vinči paprogramės mobilumo projekte „Neįgaliųjų profesinio orientavimo ir mokymo patirtis ES šalyse“ (įvyko vizitai į Maltą, Graikiją). Kartu su Klaipėdos universitetu dalyvauta Euroregiono „Baltija“ projekte „Vaikų grąžinimas į švietimo sistemą“ (įvyko vizitai į Lenkiją, Švediją). Tęsiamas dalyvavimas nacionaliniame centralizuotame savivaldybių paslaugų perkėlimo į elektroninę erdvę projekte ,,Minimalios ir vidutinės priežiūros priemonių vaikams skyrimas“.

3.9. Teikta metodinė pagalba „Žaliakalnio“ gimnazijos ir Prano Mašioto progimnazijoms dėl veiklos kokybės išorės vertinimo. Mokyklų vadovai, mokytojai konsultuoti dėl pasikeitusių teisės aktų, specialiosios pedagoginės ir psichologinės pagalbos teikimo, brandos egzaminų bei įskaitų, pagrindinio ugdymo pasiekimų patikrinimų, standartizuotų testų 4 ir 8 klasėse organizavimo ir vykdymo, mokinių maitinimo organizavimo, ekonomikos ir verslumo, ugdymo organizavimo, mokyklos nelankančių ir nesimokančių mokinių grąžinimo į mokyklas ir kitais klausimais.

3.10. Koordinuojant Savivaldybės administracijos Vaiko gerovės komisijos funkcijų vykdymą (toliau – Komisija), Komisija 2014 m. organizavo 28 posėdžius dėl minimalios ar vidutinės priežiūros priemonių skyrimo. Svarstyta medžiaga, susijusi su 45 vaikų elgesiu, jiems skirtos minimalios ar vidutinės priežiūros priemonės. Pateiktos 48 ataskaitos dėl minimalios ar vidutinės priežiūros priemonių vykdymo. Taip pat Komisija svarstė situacijas dėl 10 vaikų, iš kurių 4 skirta kompleksinė pagalba.

3.11. Buvo organizuota 12 valstybinių brandos egzaminų 59 valstybinių brandos egzaminų centruose. Koordinuotas 5 mokyklinių brandos egzaminų organizavimas ir vykdymas 52 mokyklinių brandos egzaminų centruose bei pagrindinio ugdymo programos baigimo pasiekimų patikrinimai 22 bendrojo ugdymo mokyklose. Gavus Nacionalinio egzaminų centro pritarimą ir pasirašius sutartį, 30 bendrojo ugdymo mokyklų (2 iš jų nevalstybinės) dalyvavo tyrime „Standartizuotų testų taikymas savivaldybėse 2014 m.“, pagal kurį bendrojo ugdymo mokyklos gavo objektyvią informaciją apie 4 klasių mokinių skaitymo, rašymo ir matematikos, o 8 – skaitymo, rašymo, matematikos ir istorijos pasiekimus. Parengta paraiška Nacionaliniam egzaminų centrui ir gautas pritarimas dalyvauti 2015 m. analogiškame tyrime.

3.12. Įgyvendinant vadovų atestacijos programą, atestuota 11 švietimo įstaigų vadovų (iš jų 3 – I, 5 – II ir 3 – III kvalifikacinei kategorijai), 22 vadovams nustatyta atitiktis turimai kvalifikacinei kategorijai (9 – I, 13 – II).

3.13. Skatinant gabiųjų mokinių ugdymą, buvo organizuotos 33 miesto (2013 m. – 31) olimpiados, kuriose dalyvavo 1510 mokinių (2013 m. – 1440). 162 (2013 m. – 133) mokiniai dalyvavo 25 (2013 m. – 21) respublikinėse olimpiadose.13 konkursų, 9 festivaliai, mokinių konferencijos „Mokinių karjera – mūsų rankose“, „MIK-7“, „Auksinis mėgintuvėlis“, „Fizika aplink mus“, „Pažink mus supantį pasaulį“, respublikinis robotų konstruktorių ir gatvės šokių bei breiko turnyrai. Kalėdiniame Mero priėmime gabiausiems miesto mokiniams dalyvavo 89 mokiniai (2013 m. – 91).

3.14. Skatinant pilietines iniciatyvas, puoselėjant tradicijas bei dorinį ugdymą, suorganizuota 11 renginių (2013 – 11), iš jų: ikimokyklinio amžiaus vaikų šventė „Ruskij suvenir“, Frankofonijos dienos, Abiturientų šventė, Tarptautinės vaikų gynimo dienos renginiai, Gedulo ir vilties dienos, Okupacijos ir genocido dienos paminėjimai, renginiai, skirti Lietuvos nepriklausomybės atkūrimo dienai, Rugsėjo pirmosios šventiniai renginiai, Tarptautinė mokytojų dienos šventė, kino festivalis „Mes – klaipėdiečiai“. Nemažai renginių buvo skirta Vėtrungių metams paminėti.

3.15. Ugdant meninius vaikų ir jaunuolių gebėjimus, plėtojant jų saviraiškos galimybes suorganizuoti 59 (2013 m. – 68) meniniai renginiai, festivaliai, konkursai, parodos. Dalyvauta Lietuvos vaikų ir moksleivių televizijos konkurso „Dainų dainelė“ šalies etape, Lietuvos dainų šventėje „Čia – mano namai“, tarptautiniuose šokio festivaliuose Čekijoje, Lenkijoje, Latvijoje, Vokietijoje, Rusijoje. Įgyvendintas Juozo Karoso ir Riugeno muzikos mokyklų projektas – koncertas Vokietijoje. Miesto mokyklų ir ikimokyklinių įstaigų ugdytiniai dalyvavo respublikiniuose ir tarptautiniuose jaunųjų atlikėjų konkursuose, Klaipėdos miesto muzikos žvaigždžių ir žvaigždučių koncerte-susitikime Vilniaus Rotušėje ir kt.

3.16. Surengtos 6 parodos-konkursai (2013 m. – 11), įgyvendinta 12 (2013 m. – 19) projektų: miesto kompozicijų pristatymas „Tikėjimas – šeimos gyvastis“, skirtas Žemaitijos krašto 600 m. jubiliejui ir Šeimos metams, edukacinis renginių ciklas „Vakarai prie židinio“, projektai skirti Kristijono Donelaičio 300-osioms gimimo metinėms: „Kristijonas Donelaitis šiuolaikinio jaunimo akimis“, „Jau saulelė vėl atkopdama...“, „Kristijono Donelaičio gyvenimo ir kūrybos pėdomis...“. Organizuota mokinių mokomųjų bendrovių mugė, ekskursijų savaitė pradinių klasių mokiniams „Klaipėda – istorija ir dabartis“, „Gerumo mokyklos“ projektų pristatymas ir t.t.

3.17. Aktyvinant vaikų ir paauglių nusikalstamumo ir žalingų įpročių prevenciją, buvo organizuoti 5 (2013 m. – 3) prevenciniai renginiai, edukacinė išvyka-projektas „Smurto situacijų valdymas mokykloje: nuo identifikavimo iki sisteminio sprendimo“, smurto ir patyčių prevencijos socialinės akcijos.

3.18. Klaipėdos miesto mokinių sporto žaidynių Mero taurei laimėti vykdytos varžybos 4 grupėse: gimnazijų, progimnazijų, pagrindinių mokyklų ir visų tipų mokyklų pradinių klasių. Įvyko 31 sporto šakos varžybos, jose dalyvavo 3870 mokiniai (2013 m. – 4702). Mero taurės žaidynių varžybų nugalėtojai atstovavo Klaipėdos miestui Lietuvos mokinių olimpinio festivalio varžybose ir bendrakomandinėje įskaitoje užėmė IV vietą. Atskirose Lietuvos mokinių olimpinio festivalio varžybose nugalėtojomis tapo „Ąžuolyno“ gimnazijos ir Gedminų pagrindinės mokyklos komandos, prizininkėmis – „Aukuro“ gimnazijos, Martyno Mažvydo ir „Versmės“ progimnazijų komandos.

3.19. Skleidžiant gerąją darbo patirtį, buvo suorganizuoti suaugusiųjų savaitei skirti renginiai bei 15 (2013 m. – 14) konferencijų: „Kūrybingas mokytojas – kūrybingas mokinys“, „Kristijonas Donelaitis ir Mažoji Lietuva“, „Aktyviųjų metodų taikymas šiuolaikinėje pamokoje“, „Geros mokyklos sampratos įgyvendinimo prielaidos Klaipėdos mieste“, „Lyderystės ikimokyklinėje įstaigoje skatinimas“, „Inovatyvūs metodai matematikos pamokoje“ ir kt.

Užtikrinant Valstybės ir Savivaldybės švietimo politikos įgyvendinimą, vykdytos ir kitos Klaipėdos miesto savivaldybės 2013–2020 metų strateginio plėtros plano priemonės.

4. Specifinės veiklos rūšys (komentarai):

4.1. mokinių maitinimo, pavėžėjimo programų vykdymas;

4.2. derinta: pedagoginių darbuotojų, dirbančių daugiau kaip 36 val., darbo krūviai, priimti sprendimai dėl tėvų atleidimo nuo mokesčio ar jo sumažinimo ikimokyklinėse įstaigose; atliktas švietimo įstaigų pastatų reitingavimas pagal remonto poreikį; organizuotos Klaipėdos miesto bendruomenių (Marių, Baltijos, Danės, Pajūrio) šventės (paskelbti konkursai, organizuoti viešieji pirkimai bei susitikimai su konkurso nugalėtojais, vykdytos viešųjų pirkimų konkursų procedūros, pasirašyti paslaugų perdavimo-priėmimo aktai ir kt.);

4.3. paruošti suvestiniai švietimo įstaigų vadovų atostogų ir darbo laiko grafikai bei teikimai personalo klausimais: dėl atostogų grafikų pakeitimų, priedų, priemokų, pašalpų skyrimo, tarnybinių atlyginimų koeficientų nustatymo ir kt.;

4.4. dalyvauta Savivaldybės sutarties su Klaipėdos universitetu kūrimo procese, vykdytos numatytos bendradarbiavimo priemonės. Skyriaus specialistų iniciatyva dalyvauta tarptautiniuose projektuose. Koordinuota Švietimo tarybos veikla.

5. Parengta dokumentų: Savivaldybės tarybos sprendimų projektų – 42; Administracijos direktoriaus įsakymų projektų – 122; Švietimo skyriaus vedėjo įsakymų – 340.

6. Fizinių ir juridinių asmenų gautų prašymų (pasiūlymų ir skundų) skaičius – 35. Parengtų atsakymų į prašymus ir skundus bendras skaičius – 35: patenkintų prašymų ir skundų skaičius – 15; nepatenkintų – 20, iš jų nepagrįsti prašymai ir skundai – 12, ne tai institucijai – 2. 6 raštu pateiktų prašymų netenkinta dėl galimybės patekti į ikimokyklines įstaigas ( žymiai didesnis tokių netenkintų prašymų skaičius (tiksliai nebuvo apskaitomas) buvo fiksuotas telefonu ir el. paštu).

7. Didžiausios padalinio veiklos problemos:

7.1. aktualios miesto gyventojams: 1) trūksta ugdymosi vietų vaikams pagal ikimokyklinio ir priešmokyklinio ugdymo programas; 2) yra didžiulis poreikis vienos bendrojo ugdymo mokyklos (1-8 kl.) ir dviejų ikimokyklinių įstaigų šiaurinėje miesto dalyje; 3) nepakankamai užtikrinamas įstaigų teritorijų saugumas; 4) nebuvo numatyta lėšų vaikų vasaros užimtumo programoms įgyvendinti; 5) ugdymo sąlygos dalyje įstaigų neatitinka higienos normų ir priešgaisrinės saugos reikalavimų;

7.2. specifinės skyriaus: 1) nuolatinė dokumentų, reglamentuojančių veiklą švietimo srityje, kaita; 2) dalis skyriaus specialistų naudojasi senais kompiuteriais, kurie trukdo operatyviau atlikti pavestas funkcijas bei trumpalaikes užduotis; 3) pertvarkius skyriaus struktūrą bei atsiradus naujoms funkcijoms, dėl to padidėjus darbuotojų krūviams, sudėtinga užduotis atlikti laiku ir kokybiškai; 4) trūksta darbuotojo etato, įdiegus Centralizuotą vaikų priėmimo sistemą į ikimokyklines įstaigas.

8. Artimiausio laikotarpio planuojamos veiklos prioritetinės kryptys ir švietimo prioritetas:

8.1. švietimo prioritetas – nuolatinės švietimo būklės stebėsenos vykdymas ir kaitos numatymas pagal stebėsenos rezultatus;

8.2. mokyklų vadovų veiklos ir kompetencijų turimai kvalifikacinei kategorijai atitikties nustatymas;

8.3. pasirengimas organizuoti ir veiksmo tyrimo „Standartizuotų testų taikymas savivaldybėse 2015 m.“ vykdymas;

8.4. Ikimokyklinio ugdymo įstaigų tinklo pertvarkos 2016–2020 m. bendrojo plano projekto, numatant „Purienos“ lopšelio-darželio iškėlimo, privalomojo priešmokyklinio ugdymo užtikrinimo bei ikimokyklinio ugdymo vietų skaičiaus didinimo galimybes, parengimas;

8.5. Bendrojo ugdymo mokyklų tinklo pertvarkos 2016–2020 m. bendrojo plano projekto parengimas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_